KOOP JOU 'MATRIEK' OP FACEBOOK – 'n Johannesburgse man is in die moeilikheid nadat hy op Facebook geadverteer het dat hy matrieksertifikate, rybewyse en ingenieurswese-sertifikate op vlak N4 en N5 verkoop | SAUK.co.za - Nuus.info
'n Man wat homself Alex Mseleku noem, het die eerste keer op 11 Oktober op 'n Facebook-groep geadverteer.
In een van sy plasings skryf hy 'n matrieksertifikaat of 'n rybewys kos R1 500, maar in 'n ander groep is die prys R1 800. Klante moet 'n deposito van R500 "vir arbeid" betaal. Wanneer jy jou sertifikaat gaan haal, moet jy nog R1 000 betaal.
As die "koper" nóg 'n klant bring, hoef hy net R500 te betaal.
Die persoon se volle name en van, ID-nommer, die vakke met die punte wat hy wil hê en die matriekjaar word vereis.
Kapt. Kay Makhubele, Gautengse polisiewoordvoerder, sê hulle is nie bewus daarvan nie, maar sal dit ondersoek sodra iemand 'n saak aanhangig gemaak het.
Elijah Mhlanga, woordvoerder van die departement van basiese onderwys, sê die departement is geskok en teleurgesteld deur hierdie blatante bedrieglike optrede. "Die matrieksertifikaat is nie te koop nie."
Die departement sal 'n klag aanhangig maak sodat dit ondersoek kan word. "Ons kan nie bedrieglike aktiwiteite toelaat nie."
Die departement van hoër onderwys veroordeel die bedrog ook ten sterkste. Lunga Ngqengelele, woordvoerder van dié departement, sê hulle waarsku mense om nie vir sulke skelmstreke te val nie. "Selfs die mense wat die sertifikate koop, kan in hegtenis geneem word."
Pogings om Mseleku te bereik was tevergeefs.
« Lesufi gaan 14 000 leerders gestrand laat – Het die LUR van Onderwys Panyaza Lesufi werklik die beste belange van ons kinders op hart? – Die jongste optrede van departement is teenstrydig met die Grondwet wat dit duidelik stel dat elke persoon die reg tot basiese onderrig het
SA justisie is 'n groot klug: Janusz Walus se parool weereens afgekeur – Tog word ander oortreders van soortgelyke aard, vrygelaat na eerste aansoek om parool – Hoe verklaar jy dit? »